Vier deur gemeenskap met klippe doodgegooi, gebrandArgieffoto Kapt. Johannes Rampora, woordvoerder van die polisie, het aan Maroela Media gesê die vier mans was na bewering gewapen en het in die informele nedersetting op die inwoners losgebrand. “Die inwoners het kwaad geraak en die vier mans bestorm wat probeer weghardloop het,” het hy gesê. Nadat inwoners twee van die skieters gevang het, het hulle die mans met klippe bestook en aan die brand gesteek. Hulle is op die toneel dood. Intussen het nog ŉ groep inwoners die ander twee skieters tot by ŉ aangrensende nedersetting gejaag waar hulle ook gevang en met klippe doodgegooi is. Ses van die inwoners is tydens die skietery gewond en moes hospitaal toe geneem word. “Die polisie is nog besig met die ondersoek en dit is nog nie duidelik waarom hierdie mans op die inwoners geskiet het of hoekom hulle deur die gemeenskap doodgemaak is nie,” het Rampora gesê. Hy het gesê ŉ saak van moord en poging tot moord word ondersoek. Niemand is nog in verband met die voorval in hegtenis geneem nie.